Tegnap este meglátogattuk a helyet, lehet, a beszámolótok alapján túl nagy elvárásokkal érkeztünk. Borzasztóan túlzsúfolt volt az egész, szó szerint egymás szájába láttunk. Nekünk csak a pincelejáró közvetlen szomszédságában jutott hely, két kisgyerek állandóan le-föl rohangált a lépcsőn (majdnem leverve a terítékünket). Az asztalok zavaróan kicsik. Ráadásul koncert volt a pincében, és rettenetesen hangos volt a zene. A mellékhelyiség tényleg nagyon szűk, és továbbra sincs meleg víz. Eredetileg desszertet is szerettünk volna enni, de nem éreztük jól magunkat. A pincér nem vitte el időben az üres tányérokat, és a számlázásnál nem kaptunk korrekt nyugtát, csak a fogásokat tételesen felsoroló papírt.
Nagyon nagy kár a rengeteg zavaró mellékkörülményért, mert az ételek tényleg finomak voltak.
A mondandóm általános jellegű, nem pont ide tartozik, mert több helyen is előjön, de mostanra jutottam el oda, hogy megjegyezzem: a "nyugta" és a "számla" nem számviteli kategória, hanem adózási. Jelenleg az általános forgalmi adóról szóló 2007. évi CXXVII. tv. szabályozza; a számla kötelező adattartalmát a 169. §-ban, a nyugtáét a 173. §-ban. A nyugtának elég kevés kötelező tartalmi kelléke van:
- sorszám (amely a nyugtát kétséget kizáróan azonosítja);
- kibocsátó adószáma, neve és címe;
- adót is tartalmazó ellenérték.
Na, most, hogy leírtam, remélhetőleg én is megjegyzem, ha már ez a szakmám:) Jobban fogok figyelni is ezentúl. De azért ne legyenek illúzióitok: sem regisztrálatlan pénztárgépet, sem nyomdából kisuttyantott regisztrálatlan nyugtatömböt nem nagy ügy szerezni. Tehát még ha kapunk is nyugtát, akkor sem biztos, hogy az állam megkapja az általunk feléje lerótt adónkat:(